b'\n_START_ARTICLE_\nAlfred de Musset\n_START_SECTION_\nUddannelse og tidlig karriere\n_START_PARAGRAPH_\nHan tilh\xc3\xb8rte en gammel adelig sl\xc3\xa6gt og var s\xc3\xb8n af en forfatter \xe2\x80\x93 der bl.a. havde udgivet en levnedsbeskrivelse af Rousseau \xe2\x80\x93 gik i College Henri IV, studerede lidt medicin og jura, malede og var nogen tid ansat p\xc3\xa5 et forretningskontor._NEWLINE_1828 indf\xc3\xb8rtes han i romantikernes C\xc3\xa9nacle, inspireredes af Victor Hugo til at digte, samtidig med at han i lede over det reaktion\xc3\xa6re og middelm\xc3\xa5dige borgerskab kastede sig ud i udsv\xc3\xa6velser og vild trods mod al konveniens._NEWLINE_Januar 1830 udgav han Contes d\'Espagne et d\'Italie, der i k\xc3\xa5de og friske vers besynger en t\xc3\xb8jlesl\xc3\xb8shed sanselighed og vellyst.Fremstillingens vildskab og spottende \xc3\xa5ndrighed forargede nogle og begejstrede flere. Til samlingen h\xc3\xb8rte frivole og r\xc3\xb8dt lidenskabelige noveller som Don Paez og Portia, digte som den ber\xc3\xb8mte og berygtede Ballade \xc3\xa0 la lune, der i lige grad ud\xc3\xa6skede klassikerne og romantikerne._NEWLINE_Allerede det f\xc3\xb8lgende \xc3\xa5r udkom en ny samling besl\xc3\xa6gtede digte, Po\xc3\xa9sies diverses (deriblandt Octave og Les secr\xc3\xa9tes pens\xc3\xa9es de Rafael), 1832 Le spectacle dans un fauteuil, La coupe et les levres (dramatisk digt), \xc3\x80 quoi r\xc3\xaavent les jeunes filles\xc2\xa0? (lystspil p\xc3\xa5 vers), Namouna (orientalsk epos) og 1833 det ber\xc3\xb8mte digt Rolla, hvori hans af Byron p\xc3\xa5virkede verdensfortvivlelse kulminerer i kvindagtige klager og i forbandelser over Voltaire, der efter den vellystige \xc3\xb8delandshelts mening skal have undergravet sl\xc3\xa6gten ved at tage troen fra den og derved drevet den til fortvivlelse og selvmord._NEWLINE_Musset havde for l\xc3\xa6ngst skilt sig fra romantikernes bev\xc3\xa6gelse og som verdensmand og fork\xc3\xa6let modeherre h\xc3\xa5net deres barske og professionelle rigorisme. Musset dyrkede litteraturen som flirt og dagbogssyssel. Han skrev sine vers lige s\xc3\xa5 tilf\xc3\xa6ldigt og lige s\xc3\xa5 skiftende lidenskabeligt, som hans eget liv fl\xc3\xb8d fra passion til skuffelse, fra um\xc3\xa6ttelig nydelsestrang til den bitreste livslede. I hans vers er hele hans ungdom afspejlet med dens d\xc3\xa5rskab og lyst, dens graci\xc3\xb8se ironi, dens beske verdensforagt, dens sorger og gl\xc3\xa6der, dens_NEWLINE_f\xc3\xb8lsomme hjertehenrykkelse, dens s\xc3\xb8nderrevne sorg.\n_START_SECTION_\nForholdet til Georg Sand\n_START_PARAGRAPH_\nKort efter, at Rolla havde st\xc3\xa5et i den nystiftede magasin Revue des deux mondes, traf Musset sammen med George Sand. De forelskede sig i hinanden og rejste sammen i Italien fra december 1833 til april 1834. Skinsyge og mist\xc3\xa6nksomhed forpestede deres k\xc3\xa6rlighedsforhold, Musset blev heftig syg i Venedig, George Sand var ham utro, og i den bitreste fortvivlelse vendte han alene hjem til Frankrig. Hans karakter fik herved sit sidste kn\xc3\xa6k, og han sank fra nu af dybere og dybere i selvbed\xc3\xb8vende udskejelser, vilje- og planl\xc3\xb8st omtumlet af sine drifter og_NEWLINE_laster. Men samtidig med den totale menneskelige ruin lutredes hans digtergenius til st\xc3\xb8rre og st\xc3\xb8rre s\xc3\xa6delig og \xc3\xa5ndelig idealitet._NEWLINE_Forholdet til George Sand indviede hans sk\xc3\xb8nneste, \xc3\xa6dleste og reneste digtning. Han bortslyngede Don Juan-masken, han havde anlagt efter Byrons forbillede, opgav sin vilde unatur og_NEWLINE_trods og blev i sin produktion mandig og klar, sj\xc3\xa6lfuld og lutret, sanddru og inderlig.\n_START_SECTION_\nProduktive \xc3\xa5r efter bruddet med Georg Sand\n_START_PARAGRAPH_\nI de efter bruddet n\xc3\xa6rmest f\xc3\xb8lgende seks \xc3\xa5r skrev han sine beundringsv\xc3\xa6rdigste v\xc3\xa6rker, sine sk\xc3\xb8nneste digte: Les nuits (Nuit de mai (1835), Nuit de d\xc3\xa9cembre (1835), Nuit d\'aout (1836), Nuit d\'octobre (1837), Lettre a Lamartine (1836), Stances \xc3\xa0 la Malibran (1836), A Ninon (1837), Tristesse (1840) osv., den store selvbiografiske_NEWLINE_roman La confession d\'un enfant du si\xc3\xa9cle (1836, p\xc3\xa5 dansk:\xc2\xa0\xc2\xbbEt Barn af Aarhundredet\xc2\xab\xc2\xa0ved Gustav Esmann 1890, ved Carl Nutzhorn-Kjersmeier 1910), der skildrer grundene til hans sl\xc3\xa6gtleds selvopgivelse og deraf f\xc3\xb8lgende udskejelser, det storstilede florentinerdrama Lorenzaccio (1834) og skuespillene On ne badine pas avec l\'amour (1834), Le chandelier (1835), Barberine (1835), Il ne faut jurer de rien (1836) og Un Caprice (1837), endelig hans mest klassiske elskovsnoveller Emmeline (1836), Les deux maitresses (1837), Fr\xc3\xa9d\xc3\xa9ric et Bernerette (1837, norsk overs\xc3\xa6ttelse ved M. Selmer, Bergen 1890) og Le fils du Titlen (1838)._NEWLINE_Hvad Musset frembragte efter tredive\xc3\xa5rsalderen, var kun lidet; v\xc3\xa6rdifuldest er skuespillene Carmosine (1850) og Bettine (1851). 1852 blev han medlem af Akademiet. N\xc3\xa6sten alt, hvad han skrev, fremkom f\xc3\xb8rst i Revue des deux mondes. 1833 havde han i bogform udgivet sine f\xc3\xb8rste dramatiske arbejder: Andr\xc3\xa9 del Sarto, Les caprices de Marianne (norsk overs\xc3\xa6ttelse ved G. A. Dahl, Kria 1884) og Fantasio._NEWLINE_Ligesom de senere st\xc3\xb8rre eller mindre skuespil betragtedes de l\xc3\xa6nge som udelukkende l\xc3\xa6sedramaer, indtil de i slutningen af Mussets levetid begyndte at komme p\xc3\xa5 scenen og g\xc3\xb8re lykke; flere af dem spilles den dag i dag, ogs\xc3\xa5 uden for Frankrig. De samledes 1856 i to bind Com\xc3\xa9dies et proverbes, hans Nouvelles et contes 1861 i et bind (p\xc3\xa5 dansk:\xc2\xa0\xc2\xbbUdvalgte prosaiske Skrifter\xc2\xab\xc2\xa0ved Oscar Arlaud, I\xc2\xa0\xc2\xbbDramatiske Arbejder\xc2\xab, II\xc2\xa0\xc2\xbbNoveller\xc2\xab\xc2\xa0(1885). Digtene er samlede i Premieres po\xc3\xa9sies 1829\xe2\x80\x9435 og Po\xc3\xa9sies nouvelles 1836\xe2\x80\x9452 og_NEWLINE_i Po\xc3\xa9sies compl\xc3\xa9tes (1851)._NEWLINE_Mussets digtning er omtrent den mest forgudede af hele romantikken. Hans ry har hidtil ingen nedgang kendt, er snarere vokset fra \xc3\xa5r til \xc3\xa5r. Ingen af de franske romantikere har som han v\xc3\xa6ret ungdommens digter, k\xc3\xa6rlighedens og kvindens udvalgte sanger._NEWLINE_Museets dramatiske v\xc3\xa6rker har vist sig at have blivende v\xc3\xa6rdi; han opgav ellers efter de f\xc3\xb8rste mislykkede fors\xc3\xb8g i den herskende romantiske stil og slog ind p\xc3\xa5 en stil efter egne klassicistiske forestillinger, som viste mere holdbare end konkurrenten Victor Hugos, hvis stykker knap l\xc3\xa6ngere opf\xc3\xb8res._NEWLINE_Af litteratur p\xc3\xa5 dansk: Georg Brandes, Hovedstr\xc3\xb8mninger, V: "Den romantiske Skole i Frankrig".'